runetrust/blame-folketinget-dk huggingface dataset:
Anders Mølgaard (V), 2000-11-02:
Ikke så vidt vi er orienteret; men jeg vil stadig væk sige, at jeg synes, det er bekymrende, at vi har haft soldater gående i 5 måneder og pudset stort set al lakken af PMV'er og lignende køretøjer, soldater, som har fået udbetalt løn, og som er blevet mere og mere demotiverede.
Pernille Rosenkrantz-Theil (S), 2020-10-30:
Det er nu mit klare indtryk, at de virksomheder i både Dansk Arbejdsgiverforening, Dansk Industri, Dansk Byggeri, KL og Danske Regioner var tilfredse med den aftale, vi lavede i foråret – og i øvrigt også synes, at vi er inde i en fin gænge i forhold til de forhandlinger, vi har nu.
Johanne Schmidt-Nielsen (EL), 2010-10-29:
Først og fremmest er det naturligvis positivt, at regeringen har droppet den del af det oprindelige forslag, der åbnede op for, at man fremover ville kunne indhente og videregive personoplysninger uden samtykke i visumsager og uden i øvrigt at have afgrænset, hvilke oplysninger det kunne være.
Lars Barfoed (KF), 2011-05-10:
Jeg skal derfor, hvis der måtte være flertal for ændringsforslaget, opfordre til, at lovforslaget efter behandlingen i dag bliver henvist til fornyet udvalgsbehandling, med henblik på at der kan fremsættes et ændringsforslag i forbindelse med den nævnte gebyrbestemmelse.
Henrik Dahl (LA), 2018-04-04:
Det forslag, vi behandler i dag, er et forslag, som har det ved sig, at det stiller borgernes ret til at organisere børnenes skolegang op i en balance, som samtidig tilgodeser den interesse, staten og flertallet af borgerne har i, at det danske samfund bliver ved med at være et samfund, som er præget af f.eks. lav kriminalitet og en høj grad af tillid mellem borgerne.
Martin Henriksen (DF), 2007-12-11:
Men det, der var min pointe, var jo at få lidt mere nuance ind i debatten, og jeg kan forstå, at Venstres ordfører anerkender, at Hjalte Rasmussen, professor i EU-ret, juridisk har argumenteret for, at der kan være en folkeafstemning, og det synes jeg er positivt.
Mai Mercado (KF), 2019-01-09:
Det er helt rigtigt, for der er jo kommet helt nye kilder til viden på området, og det betyder også, at vi får data, som er langt mere anvendelige, end vi har haft tidligere, og det drejer sig bl.a. om den nye registerbaserede kvindekrisecenterstatistik, den elektroniske pladsoversigt og så også tilbudsportalen.
Astrid Krag (S), 2017-01-18:
Det gør jo altså, at bekymringen lidt er stigende, når vi her skal høre, at det hele bare var med et glimt i øjet, og vi modsat har kunnet høre detaljeret om, hvordan man har skaffet sig dokumenter, ændret brevhoveder og sendt dem ind – og sågar en enkelt gang har glemt at ændre brevhovedet.
Nick Hækkerup (S), 2011-05-24:
Der er i dag, tror jeg, hos alle os, der sidder som ordførere på forslaget, i øvrigt løbende kommet en række bemærkninger ind om elementer, som man mener der bør bores ud, og et af dem er: Hvad gør de ældre mennesker, som er nogle af dem, som vil have stor gavn af ordningen, som ikke har internetadgang, som ikke kan taste sig ind, og som ikke kan søge på den her måde?
Gitte Lillelund Bech (V), 2006-12-13:
Derfor vil jeg interessere mig lidt for, på hvilke andre områder SF har fået indrømmelser fra Socialdemokraterne i forbindelse med de drøftelser, der gik forud for, at SF kan melde så klart ud, at fru Helle Thorning-Schmidt er den bedste statsministerkandidat, man kan forestille sig.
Pernille Rosenkrantz-Theil (EL), 2004-12-15:
Når man lukker et skattehul, som har givet erhvervslivet mulighed for at spekulere aggressivt i, hvordan de har kunnet undgå at betale skat, ja, så går regeringen ind og giver erhvervslivet kompensation ved at sætte erhvervsbeskatningen ned.
Eva Kjer Hansen (V), 2005-04-26:
Og det begriber jeg jo ikke, for i tilknytning til det, at man har fået valgmulighed, som jo i sig selv sætter fokus på indhold og kvalitet, fordi der er et alternativ, fik vi også gennemført kravet om erstatningshjemmehjælp, om fleksibel hjemmehjælp og fik givet de ældre nogle flere retssikkerhedsmæssige elementer.
Carl Valentin (SF), 2024-01-23:
Det er stadig væk ikke muligt at være registreret som nonbinær og have et kønsneutralt cpr-nummer, der er alt for lidt viden om interkønnede i sundhedssystemet, der er lange ventelister på kønsbekræftende operationer, der kunne stadig godt lægges en markant større indsats i at stoppe hadforbrydelser mod transkønnede, interkønnede og nonbinære, og jeg kunne blive ved.
Mette Frederiksen (S), 2018-10-04:
Jeg synes, det er urimeligt, at regeringen med den ene hånd skærer ned på de unges erhvervsuddannelser og dermed forhindrer fremtidens håndværkere i at blive så dygtige, som de kan blive, for med den anden hånd at åbne for konkurrerende arbejdskraft fra tredjelande.
Kirsten Normann Andersen (SF), 2019-04-24:
Og synes Venstre, at det er problematisk f.eks. at vælge nogle andre lån, som man gør det her, set i forhold til hvordan forældre med private boliger i København f.eks. har muligheden for med skattefordele at købe boliger til deres unge, alt imens Venstre, kan jeg høre, har tænkt sig at afvise, at vi måske skulle have muligheden for på den her måde at bygge nogle billigere boliger til unge?
Hans Christian Schmidt (V), 2017-11-23:
Det har jo været sådan, at skovbruget altid har haft sin egen repræsentant der, og nu ved jeg godt, at der er mange ting, ministeren er godt bekendt med, men jeg ved i hvert fald også, at ministeren er godt bekendt med hele skovområdet, og derfor kunne vi måske prøve at kigge på, om der er nogle muligheder for, at der fortsat kan være en skovbrugsrepræsentant der, for der er både stormfald og så den anden del, og det er jo, som vi har diskuteret, ligesom to dele.
Bertel Haarder (V), 2002-10-10:
Men kravet om særligt uddannede forstandere, sprogcenterråd, pædagogiske råd, kursistråd m.v. gælder ikke de nye udbydere, fordi de nye udbydere ofte vil skulle undervise mindre grupper af udlændinge på virksomheder, eller hvor det nu er, de bliver undervist. Så jeg synes, det hele har en god forklaring.
Anni Svanholt (SF), 2000-05-23:
Men for at komme videre med kønsvurdering af lovforslag er det nødvendigt, at der i Danmarks Statistik udarbejdes kønsopdelte statistikker, og derfor vil jeg gerne benytte lejligheden til at spørge ministeren: Kan ministeren bekræfte, at kønsopdelte statistikker er nødvendige for arbejdet med kønsvurdering af lovforslag, sådan at arbejdet kan fortsætte og kan udvikles, og vil ministeren sikre, som det også fremgår af vedtagelse nr. V 87, at der bliver lavet kønsopdelte statistikker, og at de bliver
Tina Nedergaard (V), 2005-03-29:
Det giver da sig selv, at vi i Venstre er nøjagtig lige så opsatte og lige så indstillede som alle andre på at sikre, at det barn, der har brug for en indsats, f.eks. en særlig form for indlæring, også får den stillet til rådighed, når behovet er der.
Maria Reumert Gjerding (EL), 2016-01-28:
For vi må jo også være ærlige og erkende, at der vil være områder i Danmark, der igen og igen vil blive angrebet af voldsomt vejr og af stormflod, og der er områder i Danmark, hvor kommunerne har tilladt, at der bygges alt for tæt på kysten, og hvor vi slet ikke har taget højde for de klimaforandringer, som hele verden står i, og hvis styrke kun vil tage til i fremtiden.
Kamal Qureshi (SF), 2003-02-28:
Det, som fru Tove Videbæk ikke forholdt sig til, og som jeg egentligt spurgte om, er, at man godt kan indgå i et forhold, hvor der på det tidspunkt, hvor man indgår forholdet, ikke er et ønske om at få et barn, men forholdet udvikler sig sådan, at det ønske kommer senere.
Jonas Dahl (SF), 2014-10-09:
Jeg vil da gerne kvittere for det, hr. Kristian Thulesen Dahl sagde lidt tidligere på talerstolen, netop at Dansk Folkeparti gerne vil lægge stemmer til, hvis der efter et valg er et flertal for både en anden dagpengeløsning og en fortsat vækst i den offentlige sektor.
Kuupik Kleist (IA), 2003-01-16:
Det kan selvfølgelig have noget med tidsopfattelsen at gøre, men jeg kan se i Folketingets annaler, at sidst der var en drøftelse af den her sag i Folketingssalen, var i 1978, og det var, da man drøftede indførelsen af hjemmestyret, og der er så gået ca. 25 år.
Colette L. Brix (DF), 2006-10-27:
Altså, ifølge de sidste tal, jeg har fået – nu skal det her ikke blive talkløveri – var det noget med, at 34.000 børn under 18 år var omfattet af det her loft i februar 2004, og i februar 2006 var det faldet til 26.000 børn, så det er dog heldigvis gået ned.
Torben Hansen (S), 2005-03-31:
Nu har vi jo hele dagen siden klokken 10 i formiddags argumenteret for, at man skulle undgå at sprede den faglige ekspertise, men man skulle sørge for, at den var samlet, og at der, hvor man havde en ordentlig faglig ekspertise, også var der, hvor opgaverne lå eller omvendt, afhængig af om det er hønen eller ægget, der kom først.
Tom Behnke (FP), 1999-01-15:
Ministeren lægger jo et forslag frem, hvor vi kan se, at disse laservåben, som har været benyttet, og som også har været benyttet til stor gene og endda også til skade for nogle, nu bliver omfattet af våbenloven, og det er ganske fornuftigt, fordi de jo har nøjagtig lige så stor skadelig effekt som visse andre våbentyper.
Jan Petersen (S), 1998-12-17:
Jeg er ikke i tvivl om, at hr. Thulesen Dahl deltager i kampagnen om løftebrud, men jeg er derimod i tvivl om lødigheden af det katalog, der bliver vist frem heroppefra, og derfor kunne det være spændende at interessere sig lidt for, hvad det er for nogle løfter, Dansk Folkeparti afgiver.
Victoria Velasquez (EL), 2019-10-22:
I forhold til at kunne ringe til skattevæsenet og i forhold til at kunne henvende sig til skattevæsenet kræver det jo, at der er nogen, der kan tage telefonen, og det kræver, at der er nogle årsværk – nogle årsværk, som vi har set at der er blevet skåret rigtig, rigtig meget på.
Lene Espersen (KF), 2008-02-27:
Jeg mener, at denne regering har formået at gå på begge ben, både at køre en skrappere kurs - talrige ændringer af straffelov og retsplejelov for at få mere konsekvens - og samtidig også have fokus på det forebyggende, have fokus på, at man i fængslerne behandler de mennesker, der har misbrugsproblemer og andet, så vi ikke bare lukker dem ud til ny kriminalitet, og jeg mener fortsat, at det er den vej, vi skal gå.
Victoria Velasquez (EL), 2020-06-19:
Men jeg må også bare bide mærke i, at siden man begynder at køre rundt i nogle detaljer i et notat fra en helt anden debat end en debat, der handler om det her, er det måske udtryk for, at Liberal Alliance godt kan mærke den folkelige stemning i forhold til sanktioner over for syge mennesker, over for arbejdsløse, i forhold til den beskæftigelsespolitik, vi har kørt, altså at der er noget, der har rykket sig – også det, at man i debatten i højere grad nu begynder at prøve at sætte et andet billede op end det om de forkælede studerende.
Morten Østergaard (RV), 2009-04-24:
Men når man hører argumenterne mod at bruge påbud, så tror jeg, at man, hvis man går tilbage i annalerne og kigger i Folketingstidende, vil kunne finde nogle af de samme argumenter fra dengang, man diskuterede, om det var et indgreb i den personlige frihed at tvinge folk til at køre med sikkerhedssele.
Victoria Velasquez (EL), 2021-03-23:
Som det fremgår af borgerforslaget, er der mange skadelige effekter på miljø, klima, dyr og mennesker, når privatpersoner omkring nytår skyder for millioner af kroner af fyrværkeri af, og derfor har vi også i Enhedslisten ved flere lejligheder både i den offentlige debat og i debatter her i salen haft lejlighed til at udtrykke Enhedslistens holdning til fyrværkerispørgsmålet.
Søren Espersen (DF), 2008-11-14:
Det, der stilles forslag om, er at få en eller en form for rigoristisk, stram, firkantet ramme, hvorunder regeringen skal til at indordne sig, og hvor udenrigspolitikken ikke længere som noget naturligt føres af regeringen efter rådføring med Udenrigspolitisk Nævn.
Brian Mikkelsen (KF), 2010-03-03:
Men samtidig skal vi vækste os ud af problemerne, så vi skal have produktiviteten op, og så skal vi have skabt det nødvendige rum for, at virksomhederne kan eksportere og skabe nogle arbejdspladser herhjemme, og det gør man selvfølgelig ikke kun ved at spare sig ud af problemerne.
Ulla Tørnæs (V), 2010-05-31:
Nu har vi så hørt meget præcist, at Det Radikale Venstre ikke ønsker en forlængelse af dagpengeperioden, altså at man vender tilbage til det nuværende system, og så er jeg bare lidt i tvivl om: Hvad er det så egentlig, hr. Morten Østergaard ser som formålet med en sådan række af trepartsdrøftelser, i og med at hr. Morten Østergaard her klart har understreget, at han ikke ønsker at ændre dagpengesystemet?
Per Clausen (EL), 2009-05-15:
Jeg synes jo, at det er meget godt og meget positivt, at der tilsyneladende hos Socialdemokraterne, SF og Det Radikale Venstre er en interesse for at gå ind i sagen, og jeg oplever blandt de partier en større forståelse for, at vi ikke ligesom har nået løsningen på alle de udfordringer, der handler om at reducere CO2-udslippet bare ved at henvise til kvotesystemet, men at vi også har brug for at tage nogle andre initiativer.
Morten Messerschmidt (DF), 2021-05-25:
Når hr. Jens Rohde siger, at den græske junta meldte Grækenland ud af Den Europæiske Menneskerettighedskonvention, vil han så lige bekræfte, at Den Europæiske Menneskerettighedskonvention altså ikke forhindrede den græske junta i at tage magten?
Bjarne Corydon (S), 2014-12-17:
Og det tal, ordføreren nævner – jeg havde det også med i min tale – er jo det tal, der optræder, hvis man regner på effekten af Venstres forslag, uden at man gennemfører den pensionspakke, som Venstre så skarpt har kritiseret i de forgangne måneder.
Mette Frederiksen (S), 2005-11-25:
Hr. Hans Andersen har selvfølgelig ret i, at alt i politik er en prioritering, og jeg skal da gerne herfra tilkendegive, at i dette rige, rige, rige samfund, hvor vi i år har et overskud på op imod 50 mia. kr., finder vi stadig væk, at det burde være muligt både at løfte den store socialpolitiske opgave, der handler om at få bibragt nogle bedre forhold for vores udsatte børn, for vores hjemløse, for vores sygehuse, og samtidig en gang for alle få givet et økonomisk løft til de førtidspensionister, der i dag har alt for lave rådighedsbeløb.
Marie Bjerre (V), 2021-09-09:
Nu kan jeg forstå på debatten, at venstrefløjen, måske lige med undtagelse af Alternativet, meget gerne vil diskutere højere offentlige ydelser, men som ny klimaordfører for Venstre vil jeg meget gerne diskutere prioriteringerne af klimapolitikken i regeringens finanslovsudspil.
Tove Videbæk (KRF), 2002-05-14:
Det er yderst vigtigt, at infrastruktur, service og nødvendige tilbud findes også i mindre byer, således at familier kan få lyst til at flytte ud til mindre byer. I forbindelse med dette kan jeg så tilføje, at jeg ligesom hr. Arne Toft og hr. Kaj Ikast kender et eksempel, hvor et posthus i en mindre by er blevet nedlagt, men i dette tilfælde er en butik midt på hovedgaden i denne by blevet udvidet og indrettet til postkontor.
Marianne Jelved (RV), 2010-04-16:
Derfor er det interessant at se, hvad det er for nogle initiativer, der faktisk bidrager til at mindske frafaldet og dermed gøre situationen bedre både for de studerende og for universiteterne, og et af dem er altså det forsøg, der nu er blevet omtalt flere gange, fra Syddansk Universitet, hvor det drejer sig om kvote 2-ansøgere.
Carsten Bach (LA), 2025-05-22:
Hjemmeværnet foretager jo i forvejen en meget stor rekrutteringsindsats, og jeg tror måske, det kunne være meget fint at få lavet en nøje evaluering af den rekrutteringsindsats for at se efter, hvor det egentlig er, man rekrutterer fremtidens base i det frivillige forsvar.
Niels Bloch Jespersen (S), 2001-05-08:
Det er også nævnt, hvad prisen er på naturgas i Danmark, og CD's ordfører, hr. Ebbe Kalnæs, har nævnt gartnerierhvervet, og i den forbindelse må man jo konstatere, at i Danmark er olieprisen og naturgasprisen koblet sammen på en sådan måde, så når det går op, så kommer der meget hurtigt en effekt på naturgassen, og det vil også ske, når oliepriserne er faldende, ja, så slår det hurtigere igennem.
Poul Erik Dyrlund (S), 1999-12-07:
Er den ATP-byrde, som man her har påtaget sig fra arbejdsgiverside, ikke en, som man har aftalt sig til med arbejdsmarkedets parter, og så måske på et eller andet tidspunkt - jeg ved ikke, om det er i nød eller hvad, det er før min tid - er kommet med en beklagelse over var for dyr, og nu har søgt kompensation fra statens side?
Morten Østergaard (RV), 2015-01-28:
Jeg skal gerne repetere aftaleteksten, hvori partierne helt klart har forpligtet sig på, at eventuelle afvigelser mellem det realiserede og det forudsatte provenu fra harmoniseringen af nordsøoliebeskatningen vil blive håndteret i forbindelse med den løbende tilrettelæggelse af finanspolitikken i overensstemmelse med de mellemfristede finanspolitiske målsætninger.
Peter Skaarup (DF), 2012-04-25:
Men hvis vi nu forestiller os, vil jeg sige til statsministeren, at det virkelig er regeringens holdning at ville føre Danmark i retning af mere europæisk integration og mere magt til Bruxelles – jeg kan sådan set godt mistænke regeringen, også nogle andre tidligere regeringspartier i Danmark, for gerne at ville det – kun bremset af forskellige folkeafstemninger, der har sat nogle hegnspæle for, hvor langt vi skal gå, f.eks. ved det danske nej til at gå med i EU's Økonomiske og Monetære Union og dermed afskaffe kronen, hegnspæle, der har gjort, at der måske er nogle rammer, der gør, at man fra regeringens side ikke går længere, er det måske derfor, statsministeren siger det, statsministeren gør i dag.
Pernille Rosenkrantz-Theil (S), 2020-04-30:
Altså simpelt hen give dem nogle kort på hånden til at kunne bryde den negative sociale arv og give mulighed for, at både vores institutioner, men også vores skoler og ungdomsuddannelser, kan gå på de to ben, de er sat i verden for: På den ene side at kunne lære børnene nogle ting af rent boglig karakter, når de kommer i skole, men på den anden side også at danne hele mennesker, som skal kunne indgå i vores samfund med kendskab til alle ender og kanter af vores samfund og med nogle kort på hånden, som ikke er givet alene af den hjemmesituation, man kommer fra, hvor forældrene kan have meget forskellig baggrund i forhold til at give deres børn det med i livet, der skal til, for at de kan klare sig.
Henrik Brodersen (DF), 2017-11-08:
Hvad er ministerens holdning til, at ghettoområder og lovløse parallelsamfund, hvor hjemmehjælpere, postansatte og parkeringsvagter ikke længere tør færdes, og hvor ambulancer må vente på politieskorte for at rykke ind, nu også er blevet et reelt problem i mindre provinsbyer, som f.eks. i Ringparken i Slagelse, og hvordan mener ministeren, at vi bør løse dette problem?
Alexander Ryle (LA), 2026-01-08:
Jeg synes, ministeren talte mest om sagsbehandlingstider for masteopsættelser, men jeg vil bare lige høre: Man sætter sig jo på en frist på 4 måneder, men jeg kan læse i Fiberalliancens høringssvar, at det i dag i langt de fleste tilfælde ligger på ganske få arbejdsdage.
Thomas Jensen (S), 2011-11-29:
Næh, jeg synes jo egentlig, at hvis det var sådan, at man indførte det på spiritus, så ville det være sådan, som jeg har kunnet læse mig frem til, at man ikke ville få noget provenu ud af det, og man ville heller ikke få et ændret forbrug ud af det. Så det giver ikke rigtig nogen mening at gå den der vej.
Henrik Brodersen (DF), 2016-10-25:
Her tænker jeg på Rusland, som investerer milliarder og atter milliarder i store anlæg under Ishavet, og deres gøren og laden på Svalbard, selv om det er norsk område osv. osv – og på kineserne, som vil komme med et meget stort antal fragtskibe, når det bliver muligt.
Carsten Hansen (S), 2012-04-11:
Men kigger man på afløbet af investeringer, altså hvornår pengene bliver brugt i forhold til ansøgningsrunderne, vil jeg sige, at der i 2010 bliver brugt 2,6 mia. kr. og 2,9 mia. kr. i 2011, og de helt store afløb er faktisk i 2012 og 2013, hvor der bliver brugt 5,6 mia. kr. som en hånd under byggeriet og beskæftigelsen.
Jørn Jespersen (SF), 1998-02-04:
Det er samtidig vores opfattelse, at vi skal finde et sted for den primære kontrol, som på den ene side ikke ligger for tæt på lokale interesser, og som på den anden side heller ikke ligger for tæt på de landsdækkende eksportinteresser, og derfor er vi sammen med Venstre kommet frem til den konklusion, at amterne er det naturlige sted at placere den primære kontrol.
Per Clausen (EL), 2014-10-21:
Det her lovforslag har jo været et ønske fra fagbevægelsen, hvor man kraftigt har tilkendegivet, at man ønsker at udvide Arbejdsrettens kompetence, således at visse tvister om overholdelse af vikarloven, også når der ikke er overenskomst i vikarbureauet, skal kunne behandles i Arbejdsretten.
Bjarne Laustsen (S), 2008-11-20:
Men jeg synes, det er rigtig flot, at vi måske her kan komme omkring ved det der negativt ladede udtryk, der har været, nemlig kæderygning af langtidsledige, når vi får sat større fokus på, at hvis arbejdsgivere antager folk i et løntilskudsjob og får en klækkelig del med, når de ansætter personer i en sådan stilling, vil der også kunne være behov for at sige, at der så også skal være en periode, hvor man ansætter folk ordinært efterfølgende.
Gitte Lillelund Bech (V), 2013-04-25:
Vi mener faktisk i Venstre, at Grønland og Danmark også på det område med respekt for, at råstofområdet netop er selvstyrets ansvar, medmindre det har udenrigs- og sikkerhedspolitiske konsekvenser, skal vedkende sig rigsfællesskabet og sammen undgå, at mulighederne for et bæredygtigt Grønland bliver spildt.
Ole Birk Olesen (LA), 2013-09-10:
Jamen definitionen, jeg anvender, er sådan set en definition, som også anvendes af Økonomi- og Indenrigsministeriet, hvor fru Sofie Carsten Nielsens partileder sidder for bordenden, nemlig at det handler om personer, som har en effektiv skatteprocent, når man også regner de ydelser, de mister ved at komme i arbejde, med, på over 80 pct. – 80 pct. eller derover.
Mogens Lykketoft (S), 2000-01-20:
Lad mig afslutningsvis slå fast, at når jeg helt kan anbefale det af fru Yvonne Herløv Andersen stillede forslag til vedtagelse, så er det, fordi denne regering ikke vil erstatte væsentlige elementer af den nuværende skattefinansiering af velfærdssamfundet med brugerbetaling.
Pia Adelsteen (DF), 2019-01-24:
Men det er jo en påstand, og den indikerer indirekte, at alle lokalt valgte politikere og alle politikere herinde i Folketinget er fuldstændig ligeglade med naturen, er fuldstændig ligeglade med at få fredet nogle ting, som er unikke, og som vi gerne vil bevare for eftertiden.
Elisabeth Arnold (RV), 2001-12-11:
Men jeg vil godt sige, at det, der er det vigtigste i hele lovforslaget, er nok det, der står i bemærkningerne i et af afsnittene under overskriften »Forslagsstillernes overvejelser«, hvor der står følgende: »Med den foreslåede nye bestemmelse med en fælles strafferamme på fængsel i indtil 10 år forudsættes det, at der i retspraksis sker en generel forhøjelse af strafudmålingsniveauet i voldtægtssager i størrelsesordenen 1 år, således at eksempelvis straffen for en fuldbyrdet overfaldsvoldtægt i normaltilfældene forhøjes med 1 års fængsel til fængsel i 2 år og 6 måneder.
Aage Frandsen (SF), 2003-01-16:
Vi tager stilling, når det er eksperter, der udtaler sig, hvoraf nogle af dem er statsautoriserede forstået på den måde, at de sidder i et udvalg, nedsat af staten, eller at de er eksperter, er professorer eller andet på universiteter, så de har en autoritet, og der er ingen tvivl om, at de for befolkningen fremstår som autoriteter.
Tom Behnke (KF), 2006-11-30:
Jo, men det kan netop være, fordi vi lever i et oplyst samfund, hvor børn og unge i dag er meget opmærksomme på, at lige præcis det med straffeattesten har stor betydning; altså at det er en meget, meget markant og stor medvirkende årsag til, at kriminaliteten netop er raslet nedad.
Lars Christian Lilleholt (V), 2017-05-29:
Jeg må bare sige i sammenhæng med det her spørgsmål, at boligorganisationer og almennyttige boliger, i det hele taget flere boliger i et område, som installerer de her anlæg, bliver betragtet som erhverv, og derfor bliver der nødt til at være en ligestilling rent lovgivningsmæssigt, da der er tale om erhvervsanlæg i henhold til EU-reglerne.